Page:Gospel of Saint John in West-Saxon.djvu/146

102 21. Đā cwǣdon þā bisceopas tō Pilate, Ne wrīt ðū Iudea Cyng, ac þæt hē cwǣde, Ic eom Iudea Cyning.

22. Đā cwæð Pilatus, Ic wrāt þæt ic wrāt.

23. Đā þā cempan hine āhēngon, hī nāmon his rēaf, and worhton fēower dǣlas, ǣlcon cempan ānne dǣl; and tunecan: sāo tunece was unāsīwod, and was eall āwefen.

24. Đā cwǣdon hī him betwēonan, Ne slīte wē hȳ, ac uton hlēotan hwylces ūre hēo sȳ; þæt þæt hālige gewrit sȳ gefylled þe þus cwyþ, Hī tōdǣldon him mīne rēaf, and ofer mine rēaf hī wurpon hlott. Witodlīce þus dydon þā cempan.

25. Đā stōdon wið þā rōde þæs Hǣlendes mōdor, and his mōdor swustor, Maria Cleophe, and Maria Magdalenisce.

26. Đā sē Hǣlend gesēah his mōdor, and þone leorningcniht standende þe hē lufode, þā cwæð hē tō his mēder, Wīf, hēr ys þīn sunu!

27. Eft hē cwæð tō þām leorningcnihte, Hēr ys þīn mōdor! And of þǣre tīde sē leorningcniht hī nam tō him.